Hämeenlinnan valtuusto päätti aiemmin tänä vuonna asettaa tilapäisen valiokunnan pohtimaan sitä, voiko kaupunginhallitus jatkaa tehtävässään.

Väliaikainen valiokunta päätyi ehdottamaan hallituksen erottamista, kun kävi ilmi, että hallituksen perussuomalainen jäsen, Kari Ilkkala, oli vuotanut hallituksen salassa pidettäviä tietoja sambialaiselle medialle.

Samalla nousi esiin toisen perussuomalaisen hallituksen jäsenen, Lulu Ranteen, luottamuksen mittaaminen.

Ennen maanantaista valtuuston kokousta oli selvää, että uuteen hallitukseen tulee ainakin yksi uusi jäsen, joka valitaan Ilkkalan tilalle. Mutta vaihtuuko useampi jäsen, sitä jouduttiin valtuustossa odottamaan reilut kolme tuntia ennen kuin asia ratkesi.

Pitkät puheet ja sitten äänestys

Valtuusto päätti hallituksen erosta ja uuden valitsemisesta vasta kokouksen lopussa. Ennen erottamista valtuustossa pidettiin useita puheenvuoroja, joissa Sunny Car Centerin koukeroisia kuvioita ruodittiin välillä liiankin perusteellisesti. Tyypillinen kommentti kesken puheenvuoron oli: "Asiaan".

Puheenvuorojen jälkeen päätös hallituksen jäsenten sekä varajäsenten erottamisesta nuijittiin pöytään. Erottamiselle ei ollut keskustelun aikana tehty vastaehdotusta.

Äänestys uudesta hallituksesta. Ville Välimäki / Yle

Tämän jälkeen valtuusto pääsi käsiksi uuden hallituksen valintaan. Äänestykseen asetettiin kaksi nimilistaa, joista valtuutetut äänestivät mieleistään suljetuin lipuin. Hallituksen kokoonpano ratkaistiin suhteellista vaalitapaa käyttäen eli kullekin ehdokkaalle laskettiin vertausluku, jonka perusteella ehdokkaat tulivat valituksi.

Hämeenlinnan uuteen kaupunginhallitukseen kuuluvat Aarne Kauranen (sd., varalla Sari Myllykangas), Lulu Ranne (ps., Hanna Raita) Sari Rautio (kok., Reijo Saksa), Anna-Kaisa Häppölä (sd., Prabhakaran Ranjith Kumar), Hannu Kärpänen (kesk., Antti Leinikka), Juha Kallioinen (kok., Kaija-Leena Savijoki), Sirpa Laakso (sd., Mauri Ojamäki), Antero Niemelä (ps., Tauno Lahtinen), Vesa Kaloinen (kok., Juha Tuomi), Teija Arvidsson (kd., Kylli Kylliäinen) ja Ulla Appelroth (sd., Satu Aaltonen)

Kaupunginhallituksen varsinaisista jäsenistä lopulta vain yksi henkilö vaihtui eli luottamustoimista pidätetyn Kari Ilkkalan tilalle nousi perusssuomalaisista Antero Niemelä.

Lisäksi nimettiin hallituksen puheenjohtajisto, joka pysyi äänestyksessä ennallaan. Sari Rautio johtaa edelleen hallitusta, Lulu Ranne on ensimmäinen varapuheenjohtaja ja Aarne Kauranen toinen varapuheenjohtaja.

Ranne ja Rautio kommentoivat

– Kyllähän tässä meidän porukka niin sanotusti oli sitä mieltä, että ei ole mitään estettä sille, että minä jatkaisin hallituksessa. Se mitä on käynyt tässä pitkin matkaan ilmi, siellä ei ole minun osaltani mitään rikosta, ei mitään vakavaa, ei mitään sellaista, joka todella horjuttaisi tässä tilanteessa tai jonka takia minun pitäisi luopua näistä luottamustehtävistä, kommentoi Lulu Ranne jatkoaan hallituksessa.

"Meidän porukalla" Ranne viittasi Pro Hämeenlinna -koalitioon.

Valtuuston kokouksen jälkeen edelleen kaupunginhallituksen puheenjohtajan paikan säilyttänyt Sari Rautio huokaisi kokouksen päätyttyä.

– Kyllähän tämä oli sellainen kokous, että olisi toivonut, että tämmöistä ei olisi pidetty. Aika monessa puheenvuorossa todettiin, että pitäisi ottaa opiksemme ja mennä eteenpäin. Toivon, että päästäisiin tämä loppukausi asiallisesti eteenpäin. Olihan tämä aikamoista.

Se, asettuuko Hämeenlinnan poliittinen päätöksenteko nyt sovinnollisimmille urille, jää nähtäväksi. Kaikkea jälkipyykkiä ei ole vielä pesty.